Otxokiko parkea

Otxokiko parkea Gipuzkoako Donostia hiriburuko Intxaurrondo auzoan dagoen parke bat da. Parke honek haurrentzako jolastokia eta gimnasia egiteko lekuak ditu. Bertan, garai bateko zapalgailua nabarmentzen da, antzinako garaien lekuko. Alboan bidegorri bat du. Erdialdean zelai txiki bat du, baita paseoan ibiltzeko bidexkak ere. 46.852 metro karratu ditu. Historia Ordura arte lehenagoko Altzako baserri-gunea zenak 1968an inguruko planifikazio urbanoaren arabera aldaketa handiak jaso zuen eta inguruko 19 baserri bota zuten. Otxoki zen baserri haietako baten izena. Beste baserri hauek ere eraitsi zituzten: Arruex (Ondarralde bere egiazko izena paperetan); Arjel-etxeberri, bi bizitza; Arjel-aundi; Arjel-txiki; Xiustegi; Zarategi, bi bizitza; Lizardi; Basatxiki, bi bizitza; Sagastieder; Baratzategi; Tuniz; Tuniz-berri; Igola; Xibili-txiki ta Xibili-aundi. Egoera hartako samina adierazteko hamabi bertso sortu zituen Otxoki baserrian bizi zen Patxi Lazkano "Otxoki" baserritar eta bertsolariak, Haietako lau dira hauek: Otxoki nere jaiotetxeari, 1968 Ni naiz Otxoki deitzen nautena, hola zen gure etxea, neronen bistan egokitu zen teilatuak lur jotzea; hura ikusita nire barruak pasatu zuen trantzea, nire bihotzak dadukan penik ezta posible kentzea. Gu bezalaxe famili asko dirade errukarriak, baserritikan bota gaituzte ta kalera etorriak; batzuk dirade amona zaharrak, beste batzuk elbarriak, hoientzat ere iritsi dira munduko egun gorriak. Jaiotzetikan oituak geunden baserri zabal batean, kanpo-lanean jarraitu dugu joan diren zenbait urtean; egun batetik bestera danok sartu gaituzte lurpean, orain kalian bizi beharra lau paretaren tartean. Han utzi ditut aran-arbolak, utzi ditut gereziak, Han utzi ditut piko ta udare, sagar gez eta gaziak; nere bihotzan zain bana dute han dauden arbol guziak, nere barrena samindutzen du horrela galtzen utziak. Erreferentziak Kanpo estekak